Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της απόφασης αριθ. 253/2000/ΕΚ για τη θέσπιση του δευτέρου σταδίου του προγράμματος κοινοτικής δράσης στον τομέα της εκπαίδευσης "ΣΩΚΡΑΤΗΣ"

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η δεύτερη φάση του προγράμματος κοινοτικής δράσης ΣΩΚΡΑΤΗΣ, στον τομέα της εκπαίδευσης [1], καλύπτει την περίοδο 2000-2006 και ισχύει για τα δεκαπέντε κράτη μέλη, τις χώρες του Ευρωπαϊκού Οικονομικού Χώρου και τις υποψήφιες χώρες Βουλγαρία, Κύπρο, Τσεχική Δημοκρατία, Εσθονία, Ουγγαρία, Λετονία, Λιθουανία, Μάλτα, Πολωνία, Ρουμανία, Δημοκρατία της Σλοβακίας και Τουρκία [2].

[1] Απόφαση αριθ. 253/2000/ΕΚ του Ευρωπαϊκού Κοινοβουλίου και του Συμβουλίου, της 24ης Ιανουαρίου 2000, για τη θέσπιση του δεύτερου σταδίου του προγράμματος κοινοτικής δράσης στον τομέα της εκπαίδευσης "Σωκράτης", ΕΕ L 28, 3.2.2000.

[2] Η Τουρκία αναμένεται να αρχίσει να συμμετέχει στο πρόγραμμα από το 2003.

2. Το πρόγραμμα επιδιώκει τέσσερις στόχους:

- Την ενίσχυση της ευρωπαϊκής διάστασης, τη διευκόλυνση της διακρατικής πρόσβασης και την προώθηση των ίσων ευκαιριών στον τομέα της εκπαίδευσης.

- Την ποιοτική και ποσοτική βελτίωση της γνώσης των γλωσσών της Ευρωπαϊκής Ένωσης.

- Την προώθηση της συνεργασίας και της κινητικότητας στον τομέα της εκπαίδευσης.

- Την ενθάρρυνση της καινοτομίας στην ανάπτυξη εκπαιδευτικών πρακτικών και υλικών.

3. Το πρόγραμμα ΣΩΚΡΑΤΗΣ αποτελεί ένα σημαντικό μέσο επαφής της Ευρωπαϊκής Ένωσης με τους πολίτες της στον τομέα της εκπαίδευσης. Ο τομέας αυτός καλύπτει περίπου 70 εκατ. νεαρούς πολίτες στην Ένωση, πάνω από 4,5 εκατ. εκπαιδευτικούς, περίπου 12 εκατ. σπουδαστές που φοιτούν σε περισσότερα από 5000 ιδρύματα της τριτοβάθμιας εκπαίδευσης και εκατομμύρια ενηλίκων που παρακολουθούν μαθήματα πλήρους ή μερικού χρόνου.

4. Το πρόγραμμα διαδραματίζει επίσης σημαντικό ρόλο στη διαδικασία διεύρυνσης. Ήδη από το 1997, το ΣΩΚΡΑΤΗΣ αποτελεί βασικό στοιχείο της προενταξιακής στρατηγικής για τις υποψήφιες χώρες, παρέχοντας σε άτομα και ιδρύματα αυτών των χωρών άμεση εμπειρία όσον αφορά τη συνεργασία με εταίρους από την Ευρωπαϊκή Ένωση αλλά και τις εργασιακές μεθόδους της Κοινότητας.

5. Με την παροχή βοήθειας για την ανάπτυξη ενός ανθρώπινου δυναμικού υψηλής ποιότητας, που αποτελεί σημαντικό παράγοντα για την τόνωση της απασχόλησης, την προώθηση της ανταγωνιστικότητας και την επίτευξη μεγαλύτερης οικονομικής μεγέθυνσης, η εκπαιδευτική συνεργασία στο πλαίσιο του ΣΩΚΡΑΤΗΣ αποτελεί ένα σημαντικό μέσο που διαθέτει η Ευρωπαϊκή Ένωση για την επίτευξη του στρατηγικού στόχου που καθορίστηκε στο Ευρωπαϊκό Συμβούλιο της Λισσαβώνας το Μάρτιο του 2000: "να καταστεί παγκοσμίως η ανταγωνιστικότερη και δυναμικότερη οικονομία που θα βασίζεται στη γνώση, ικανή για την αειφόρο οικονομική ανάπτυξη, για τη δημιουργία περισσότερων και καλύτερων θέσεων απασχόλησης και μεγαλύτερης κοινωνικής συνοχής" [3].

[3] Συμπεράσματα της Προεδρίας του Συμβουλίου στη Λισσαβώνα, παράγραφος 5.

6. Το σύνολο των δραστηριοτήτων που υποστηρίζονται στο πλαίσιο του προγράμματος ΣΩΚΡΑΤΗΣ χωρίζεται σε δύο κύριες κατηγορίες: (1) κινητικότητα ατόμων, με τη χορήγηση υποτροφιών για την κάλυψη των πρόσθετων δαπανών φοίτησης ή διδασκαλίας σε μια χώρα εταίρο, και (2) σχέδια στο πλαίσιο των οποίων αναπτύσσεται διακρατική εταιρική σχέση, συνήθως τριών τουλάχιστον ιδρυμάτων από τρεις διαφορετικές χώρες που συνεργάζονται για την επίτευξη ενός συγκεκριμένου στόχου, όπως η ανάπτυξη ενός κοινού προγράμματος διδασκαλίας.

7. Στο πλαίσιο του ΣΩΚΡΑΤΗΣ υπάρχουν δύο βασικά είδη δράσης: "κεντρικές" δράσεις, στο πλαίσιο των οποίων οι διαδικασίες υποβολής αίτησης, επιλογής και σύναψης σύμβασης είναι στην αρμοδιότητα της Επιτροπής, και "αποκεντρωμένες" δράσεις, στο πλαίσιο των οποίων οι διαδικασίες υποβολής αίτησης, επιλογής και σύναψης σύμβασης είναι στην αρμοδιότητα των εθνικών αρχών των χωρών που συμμετέχουν, μέσω των Εθνικών Υπηρεσιών.

8. Η διαχείριση των ατομικών υποτροφιών κινητικότητας γίνεται αποκεντρωμένα, μέσω των Εθνικών Υπηρεσιών. Η διαχείριση των σχεδίων μπορεί να γίνει κεντρικά ή αποκεντρωμένα, ανάλογα με τις απαιτήσεις της δράσης του προγράμματος όπου υπάγονται. Η πλειοψηφία των σχεδίων έχουν αποκεντρωμένο χαρακτήρα, στο πλαίσιο δύο δράσεων του ΣΩΚΡΑΤΗΣ: Comenius 1 (εταιρικές σχέσεις σχολείων) και Grundtvig 2 (εκπαιδευτικές συμπράξεις).

9. Οι εταιρικές σχέσεις σχολείων του Comenius μπορούν να λάβουν τρεις μορφές:

- Σχολικά σχέδια Comenius: παρέχουν σε μαθητές και εκπαιδευτικούς από τρεις τουλάχιστον συμμετέχουσες χώρες τη δυνατότητα συνεργασίας, στο πλαίσιο των τακτικών διδακτικών τους δραστηριοτήτων, σε ένα ή περισσότερα θέματα αμοιβαίου ενδιαφέροντος κατά τρόπο πολυκλαδικό και πολυεπιστημονικό.

- Σχέδια εκμάθησης γλωσσών Comenius: περιλαμβάνουν την εκμάθηση γλωσσών μέσω της εργασίας για ένα θέμα αμοιβαίου ενδιαφέροντος, από ομάδες τουλάχιστον 10 ατόμων ηλικίας 14 ετών και άνω από σχολεία εταίρους σε δύο συμμετέχουσες χώρες, καθώς επίσης και την αμοιβαία ανταλλαγή μαθητών διάρκειας τουλάχιστον 14 ημερών.

- Σχέδια σχολικής ανάπτυξης Comenius: παρέχουν σε διαχειριστές σχολείων και σε εκπαιδευτικούς τη δυνατότητα να αναπτύξουν από κοινού μεθόδους και προσεγγίσεις που να ανταποκρίνονται στις ανάγκες τους και να δοκιμάσουν στην πράξη τις πιο αποτελεσματικές οργανωτικές και παιδαγωγικές προσεγγίσεις σε σχολεία από τρεις τουλάχιστον συμμετέχουσες χώρες.

10. Οι εκπαιδευτικές συμπράξεις Grundtvig παρέχουν το πλαίσιο για μικρής κλίμακας δραστηριότητες συνεργασίας, μεταξύ ιδρυμάτων που εργάζονται στον τομέα της εκπαίδευσης ενηλίκων. Στο πλαίσιο αυτών των συμπράξεων, εκπαιδευτές και μαθητευόμενοι από τρεις τουλάχιστον συμμετέχουσες χώρες εργάζονται από κοινού, με ανταλλαγές εμπειριών, πρακτικών και μεθόδων, σε ένα ή περισσότερα θέματα κοινού ενδιαφέροντος για τα συνεργαζόμενα ιδρύματα.

11. Το 2000, το τελευταίο έτος για το οποίο υπάρχουν διαθέσιμα στοιχεία, 10 300 περίπου σχολεία είχαν συμβάσεις με την Εθνική Υπηρεσία της χώρας τους, για εταιρικές σχέσεις σχολείων (8 800 σχολικά σχέδια και 1 500 σχέδια εκμάθησης γλωσσών [4]. τα σχέδια σχολικής ανάπτυξης και τα σχέδια του Grundtvig 2 άρχισαν να εφαρμόζονται για πρώτη φορά το 2001). Η μέση επιδότηση για τη συμμετοχή σχολείου σε σχολικό σχέδιο το 2000 ήταν περίπου 2 750 ευρώ και 6 750 ευρώ για τη συμμετοχή σε σχέδιο εκμάθησης γλωσσών. Τα σχέδια του Grundtvig 2 δεν είχαν ξεκινήσει έως το 2001. Από προσωρινά στοιχεία προκύπτει ότι χορηγήθηκαν 487 επιδοτήσεις, μέσης αξίας 8 700 ευρώ.

[4] Το 2000 ήταν το έτος μετάβασης από την πρώτη στη δεύτερη φάση του προγράμματος ΣΩΚΡΑΤΗΣ, οπότε τα σχέδια αυτά ονομάστηκαν "Comenius 1 ευρωπαϊκά εκπαιδευτικά σχέδια" και "Lingua E κοινά εκπαιδευτικά σχέδια", αντίστοιχα. Στο πλαίσιο του ΣΩΚΡΑΤΗΣ 2, μετονομάστηκαν σε Comenius "σχολικά σχέδια" και "σχέδια εκμάθησης γλωσσών", όμως οι κανόνες που διέπουν τη λειτουργία τους παραμένουν ίδιοι.

12. Τόσο για τα σχέδια του Comenius 1 όσο και για τα σχέδια του Grundtvig 2, στους συμβατικούς όρους που αφορούν την υλοποίηση παρόμοιων σχεδίων αναφέρεται ότι οι δαπάνες προσωπικού δεν είναι επιλέξιμες για υποστήριξη και ότι η κοινοτική επιδότηση μπορεί να καλύψει έως και το 100% των άμεσων δαπανών του σχεδίου. Επειδή οι δραστηριότητες του σχεδίου δεν μπορούν να εκτελεστούν χωρίς τη συμβολή του προσωπικού που απασχολείται από τα ιδρύματα αποδέκτες, εξασφαλίζεται η συγχρηματοδότηση και το επίπεδο της επιδότησης δεν μπορεί να φθάσει το 100% των συνολικών δαπανών (δηλ. του συνδυασμού των άμεσων δαπανών και των δαπανών προσωπικού). Επομένως, για τις επιδοτήσεις σχεδίων στο πλαίσιο του Comenius 1 και του Grundtvig 2 τηρείται η αρχή της συγχρηματοδότησης.

13. Ωστόσο, η απόφαση για τη θέσπιση της δεύτερης φάσης του ΣΩΚΡΑΤΗΣ [5], απαιτεί όπως οι επιδοτήσεις σχεδίων δεν πρέπει να υπερβαίνουν κανονικά το 75% των συνολικών δαπανών του σχεδίου. Πρέπει να σημειωθεί ότι η απόφαση για τη θέσπιση της πρώτης φάσης του προγράμματος ΣΩΚΡΑΤΗΣ [6] δεν προβλέπει ελάχιστο επίπεδο συγχρηματοδότησης.

[5] Απόφαση αριθ. 253/2000/ΕΚ του Ευρωπαϊκού Κοινοβουλίου και του Συμβουλίου, της 24ης Ιανουαρίου 2000 (ΕΕ L 28, 3.2.2000, σ. 14).

[6] Απόφαση αριθ. 819/95/ΕΚ του Ευρωπαϊκού Κοινοβουλίου και του Συμβουλίου, της 14ης Μαρτίου 1995 (ΕΕ L 87, 20.4.1995, σ. 10), όπως τροποποιήθηκε από την απόφαση αριθ. 576/98/ΕΚ (ΕΕ L 77, 14.3.1998, σ. 1).

14. Από τις αρχικές οικονομικές αποδόσεις των δικαιούχων προς τις Εθνικές Υπηρεσίες διαπιστώνεται ότι, γενικά, η συμβολή του προσωπικού για την υλοποίηση των σχεδίων του Comenius 1 και του Grundtvig 2 υπερβαίνει σαφώς το 25% των συνολικών δαπανών του σχεδίου. Το ποσοστό αυτό μπορεί να είναι χαμηλότερο μόνο σε σχέδια που υλοποιούνται σε ορισμένες υποψήφιες χώρες, όπου τα ποσοστά αμοιβής του απασχολούμενου προσωπικού στα ιδρύματα δικαιούχους είναι σημαντικά χαμηλότερα από τον ευρωπαϊκό μέσο όρο, ενώ οι άμεσες δαπάνες που αφορούν δραστηριότητες διακρατικής κινητικότητας εξαρτώνται από το κόστος διεθνών ταξιδιών και από το κόστος της ημερήσιας αποζημίωσης στις χώρες προορισμού [7]. Στις περιπτώσεις αυτές δικαιολογείται πλήρως η χορήγηση επιδότησης ύψους 75%, όχι μόνο από τις συγκεκριμένες οικονομικές συνθήκες αλλά και από την κοινοτική πολιτική παροχής ιδιαίτερης βοήθειας σε υποψήφιες χώρες.

[7] Σύμφωνα με τη Διεθνή Τυποποιημένη Ταξινόμηση Επαγγελμάτων, τα ποσοστά αμοιβής για προσωπικό της κατηγορίας 2 (επαγγελματίες, συμπεριλαμβανομένων των εκπαιδευτικών) στη Βουλγαρία, την Εσθονία, τη Λιθουανία και τη Δημοκρατία της Σλοβακίας ήταν χαμηλότερα από 40% του μέσου όρου της ΕΕ (ISCO-88 (COM)).

15. Αν και είναι προφανές ότι η υλοποίηση του Comenius 1 και του Grundtvig 2 είναι σύμφωνη με την απαίτηση της απόφασης για το πρόγραμμα ΣΩΚΡΑΤΗΣ, ότι δηλαδή οι επιδοτήσεις σχεδίου δεν πρέπει να υπερβαίνουν κανονικά το 75%, και προκειμένου να εντοπιστούν επακριβώς οι περιπτώσεις στις οποίες το όριο αυτό τηρείται ή όχι, πρέπει όλοι οι δικαιούχοι να υποβάλουν στοιχεία για τις δαπάνες προσωπικού κατά τη φάση υποβολής αίτησης και αναφοράς και να τηρούν δικαιολογητικά για πιθανό έλεγχο.

16. Η εισαγωγή αυτής της απαίτησης θα σήμαινε σημαντική αύξηση της διοικητικής εργασίας εκ μέρους των δικαιούχων, προκειμένου να επιδείξουν την τεχνική τους συμμόρφωση με τις διατάξεις της απόφασης, χωρίς κάποιο ορατό όφελος. Πρόκειται συνήθως για μικρά ιδρύματα, όπως σχολεία της πρωτοβάθμιας ή της δευτεροβάθμιας εκπαίδευσης, με περιορισμένη διοικητική δομή και εμπειρία στη διαχείριση ενός διεθνούς σχεδίου. Η επιβολή μιας τόσο σοβαρής πρόσθετης διοικητικής επιβάρυνσης θα είχε ως συνέπεια τη μείωση των ποσοστών συμμετοχής στο πρόγραμμα και θα καθιστούσε δύσκολη την προσέλκυση νέων συμμετεχόντων στο ΣΩΚΡΑΤΗΣ, εμποδίζοντας έτσι την επίτευξη των σημαντικών στόχων του προγράμματος, όπως καθορίζονται στην παράγραφο 2 προηγουμένως. Η προοπτική αυτής της αλλαγής οδήγησε σε σοβαρά παράπονα εκ μέρους των κρατών μελών στην επιτροπή του ΣΩΚΡΑΤΗΣ και των Εθνικών Υπηρεσιών, εξ ονόματος των ιδρυμάτων που συμμετέχουν, όπως επίσης και στη διατύπωση επιφυλάξεων από το Ευρωπαϊκό Κοινοβούλιο.

17. Πρέπει να σημειωθεί ότι, ήδη στην πρώτη φάση του προγράμματος ΣΩΚΡΑΤΗΣ, η διοικητική επιβάρυνση κρίθηκε ως ιδιαίτερα δυσανάλογη σε σχέση με τα μικρά χρηματικά ποσά που διατίθενται και ότι αυτό αποτελεί ανασταλτικό παράγοντα όσον αφορά τη συμμετοχή στο πρόγραμμα [8]. Αυτό ισχύει κυρίως για μικρότερα ιδρύματα, όπως τα σχολεία πρωτοβάθμιας εκπαίδευσης. Η κατάσταση θα επιδεινωθεί σημαντικά εάν εισαχθεί νέα απαίτηση που θα υποχρεώνει τους δικαιούχους να λογοδοτούν για δαπάνες προσωπικού.

[8] Βλ. "Έκθεση της Επιτροπής σχετικά με την εφαρμογή του προγράμματος Σωκράτης 1995 - 1999, COM(2001) 75 τελικό, τμήμα 1.7, και Ulrich Teichler, Jean Gordon, Friedhelm Maiworm, Socrates 2000 Evaluation Study, Kassel 2000, σ. 339.

18. Η αύξηση των διοικητικών απαιτήσεων θα ήταν επίσης αντίθετη με την επίσημη δέσμευση της Επιτροπής, που την υποστηρίζουν και το Ευρωπαϊκό Κοινοβούλιο και το Συμβούλιο, να απλουστεύσει τις διαδικασίες και να τις καταστήσει πιο αναλογικές προς τους επιδιωκόμενους στόχους, όπως διατυπώνεται στο Λευκό βιβλίο "Η μεταρρύθμιση της Επιτροπής" [9].

[9] Λευκό βιβλίο: Η μεταρρύθμιση της Επιτροπής, COM(2000) 200 τελικό/2, σ. 8.

19. Το Ευρωπαϊκό Κοινοβούλιο, στην έκθεσή του σχετικά με την υλοποίηση του προγράμματος ΣΩΚΡΑΤΗΣ [10], εξέφρασε επιφυλάξεις όσον αφορά τις σοβαρές διοικητικές επιβαρύνσεις που επιβάλλονται σε υποψήφιους του προγράμματος, κυρίως σε σχέση με μικρές επιδοτήσεις όπως αυτές στο πλαίσιο των Comenius 1 και Grundtvig 2, όπου οι επιβαρύνσεις είναι "ιδιαίτερα επαχθείς" [11]. Στην έκθεση συνιστάται η επίσημη κατάργηση της απαίτησης συγχρηματοδότησης για μικρές επιδοτήσεις και την εισαγωγή μιας επιταχυμένης διαδικασίας υποβολής αιτήσεων [12].

[10] Έκθεση σχετικά με την εφαρμογή του προγράμματος Σωκράτης, Α5-0021/2002 τελικό.

[11] Στο ίδιο, σ. 12.

[12] Στο ίδιο, σ. 7, 12.

20. Η τροποποίηση της απόφασης για το πρόγραμμα ΣΩΚΡΑΤΗΣ που πρότεινε η Επιτροπή αφορά την κατάργηση της απαίτησης να αποδεικνύεται συγχρηματοδότηση ύψους τουλάχιστον 25%, για τη χορήγηση επιδοτήσεων. Η τροποποίηση αυτή θα επέτρεπε στους δικαιούχους να συνεχίσουν να υποβάλουν αίτηση και έκθεση βάσει των άμεσων δαπανών, χωρίς να πρέπει να λογοδοτούν επιπλέον για τη συμβολή του προσωπικού στην υλοποίηση του σχεδίου. Η τροποποίηση έχει μόνο τεχνικό χαρακτήρα. Δεν έχει επίδραση στους οικονομικούς πόρους ή στο ανθρώπινο δυναμικό. Δεν σηματοδοτεί κάποια αλλαγή στην πολιτική της Κοινότητας για την επιδότηση παρόμοιων σχεδίων. Επίσης, δεν αποτελεί παρέκκλιση από την αρχή που διατυπώνεται στο σχέδιο αναθεώρησης του δημοσιονομικού κανονισμού, που ορίζει ότι οι κοινοτικές επιδοτήσεις πρέπει να περιλαμβάνουν πάντοτε συγχρηματοδότηση, αφού αυτό θα εξακολουθήσει να εξασφαλίζεται μέσω της διάθεσης προσωπικού για την υλοποίηση των σχεδίων.

2002/0101 (COD)

Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της απόφασης αριθ. 253/2000/ΕΚ για τη θέσπιση του δευτέρου σταδίου του προγράμματος κοινοτικής δράσης στον τομέα της εκπαίδευσης "ΣΩΚΡΑΤΗΣ"

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 149 και 150,

την πρόταση της Επιτροπής [13],

[13] ΕΕ C

τη γνώμη της Οικονομικής και Κοινωνικής Επιτροπής [14],

[14] ΕΕ C

τη γνώμη της Επιτροπής των Περιφερειών [15],

[15] ΕΕ C

Αποφασίζοντας με τη διαδικασία του άρθρου 251 της συνθήκης [16],

[16] ΕΕ C

Εκτιμώντας τα εξής:

(1) Στο Μέρος IV, τμήμα B, σημείο 2 του παραρτήματος της απόφασης αριθ. 253/2000/ΕΚ του Ευρωπαϊκού Κοινοβουλίου και του Συμβουλίου [17] καθορίζεται ότι η κοινοτική συνεισφορά δεν υπερβαίνει υπό κανονικές συνθήκες το 75% του συνολικού κόστους για οποιοδήποτε συγκεκριμένο σχέδιο, εκτός των συνοδευτικών μέτρων.

[17] ΕΕ L 28, 3.2.2000, σ. 1.

(2) Στην απόφαση αριθ. 819/95/ΕΚ του Ευρωπαϊκού Κοινοβουλίου και του Συμβουλίου της 14ης Μαΐου 1995 [18], για τη θέσπιση του κοινοτικού προγράμματος δράσης ΣΩΚΡΑΤΗΣ, δεν καθορίζεται κάποιο ελάχιστο επίπεδο συγχρηματοδότησης.

[18] ΕΕ L 87, 20.4.1995, σ. 10, όπως τροποποιήθηκε τελευταία από την απόφαση αριθ. 68/2000/ΕΚ (ΕΕ L 10, 14.1.2000, σ. 1).

(3) Δεν είναι δυνατή η υλοποίηση σχεδίων στο πλαίσιο των αποκεντρωμένων δράσεων του προγράμματος χωρίς σημαντική συμβολή, με τη μορφή διάθεσης χρόνου του προσωπικού και υποδομής, από την πλευρά των οργανισμών που συμμετέχουν στη σύμπραξη, ενώ η κοινοτική επιδότηση που χορηγείται στα σχέδια αυτά δεν καλύπτει δαπάνες που αφορούν το προσωπικό, μπορεί όμως να καλύπτει έως και το 100% άλλων δαπανών που διενεργούνται για την υλοποίηση του σχεδίου.

(4) Η ομάδα στόχος αυτών των σχεδίων είναι κυρίως μικρά ιδρύματα, όπως σχολεία και ιδρύματα εκπαίδευσης ενηλίκων, τα οποία γενικά διαθέτουν περιορισμένους διοικητικούς πόρους.

(5) Η Κοινότητα δεν ζητούσε έως τώρα από ιδρύματα που συμμετέχουν σε σχέδια στο πλαίσιο των αποκεντρωμένων δράσεων του προγράμματος να υποβάλουν πληροφορίες σχετικά με το κόστος του προσωπικού που απασχολούν για την υλοποίηση των σχεδίων.

(6) Τα ποσά που χορηγήθηκαν ως κοινοτική επιδότηση σε σχέδια στο πλαίσιο των αποκεντρωμένων δράσεων του προγράμματος είναι μικρά, κατά μέσο όρο 3 315 ευρώ το 2000.

(7) Το Ευρωπαϊκό Κοινοβούλιο, στο ψήφισμά του της 28ης Φεβρουαρίου 2002 σχετικά με την εφαρμογή του προγράμματος Σωκράτης έχει εκφράσει επιφυλάξεις όσον αφορά τις δυσανάλογα επαχθείς διοικητικές διαδικασίες για τους υποψηφίους που ζητούν υποτροφίες μικρού ποσού, ιδίως στο πλαίσιο της δράσης COMENIUS, και κάλεσε την Επιτροπή να προτείνει τις απαραίτητες νομικές αλλαγές για την κατάργηση της απαίτησης συγχρηματοδότησης για αυτού του είδους τις υποτροφίες.

(8) Η Επιτροπή, στο Λευκό Βιβλίο - με τίτλο Η μεταρρύθμιση της Επιτροπής - Λευκή Βίβλος μέρος ΙΙ - πρόγραμμα δράσης [19], δεσμεύεται να βελτιώσει και να απλουστεύσει τις εσωτερικές και εξωτερικές διαδικασίες της, στο βαθμό που αυτές αφορούν άλλα θεσμικά όργανα, κράτη μέλη και πολίτες.

[19] COM(2000) 200 τελικό/2.

(9) Η εφαρμογή μιας νέας απαίτησης προς τα ιδρύματα που συμμετέχουν σε σχέδια στο πλαίσιο των αποκεντρωμένων δράσεων του προγράμματος, να λογοδοτούν για το κόστος συμβολής του προσωπικού που απασχολούν στην υλοποίηση του σχεδίου, με μόνο σκοπό να αποδείξουν ότι η κοινοτική επιδότηση δεν υπερβαίνει το 75% του συνολικού κόστους του σχεδίου, δεν είναι σύμφωνη με τις αρχές της απλούστευσης και της αναλογικότητας.

(10) Πρέπει λοιπόν να τροποποιηθεί η πρώτη παράγραφος του Μέρους IV, Τμήμα B, σημείο 2 του παραρτήματος της απόφασης αιρθ. 253/2000/ΕΚ, έτσι ώστε να παρέχεται η απαραίτητη ευελιξία στην εφαρμογή αυτής της απαίτησης συγχρηματοδότησης,

ΑΠΟΦΑΣΙΖΟΥΝ:

Άρθρο 1

Η πρώτη παράγραφος του Μέρους IV, Τμήμα B, σημείο 2 του παραρτήματος της απόφασης αριθ. 253/2000/ΕΚ αντικαθίσταται από το ακόλουθο κείμενο:

"Κατά κανόνα, οι κοινοτικές χρηματοδοτικές ενισχύσεις που χορηγούνται για σχέδια βάσει του παρόντος προγράμματος αποσκοπούν να αντισταθμίσουν εν μέρει τις δαπάνες που υπολογίζεται ότι θα χρειασθούν για τη διεξαγωγή των εκάστοτε δραστηριοτήτων και μπορούν ενδεχομένως να καλύπτουν κατ' ανώτατο όριο τριετή περίοδο, με επιφύλαξη περιοδικής επανεξέτασης της επιτευχθείσας προόδου. Σύμφωνα με την αρχή της συγχρηματοδότησης, η συνεισφορά του δικαιούχου μπορεί να λάβει τη μορφή παροχής του προσωπικού ή/και της υποδομής που απαιτούνται για την υλοποίηση του σχεδίου. Μπορεί να χορηγηθεί ενίσχυση προκαταβολικά, προκειμένου να υπάρχει δυνατότητα πραγματοποίησης προπαρασκευαστικών επισκέψεων για τα εν λόγω σχέδια."

Άρθρο 2

Η παρούσα απόφαση αρχίζει να ισχύει την εικοστή ημέρα μετά τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος